રોમાં રોલાંના ગાંંધીજી પરના પુસ્તકે મેડેલિનના જીવનમાં આમૂલ પરિવર્તન આણ્યું. આ એ પડાવ હતો જ્યારે મેડેલિનથી મીરા બનવા તરફ તેમના પગ ઉપડવા શરૃ થયા. એ અગાઉ તેમણે ગાંધીજીનું નામ સુદ્ધાં સાંભળ્યું નહોતું. રોમાં રોલાંનું ગાંધીજી પરનું પુસ્તક એક જ દિવસમાં પૂરું કર્યા બાદ તેમને સમજાઈ ગયું કે જિંદગીમાં તેમને જેની તલાશ હતી તે ધ્યેય તેમને મળી ગયું છે. અત્યાચાર, અન્યાય, અસત્ય સામે સત્ય અને અહિંસાના શસ્ત્રથી લડનાર એ મહાપુરુષના સિદ્ધાંતોને અનુસરવા, સાથ આપવા ભારત જવાનું તેમણે નક્કી કર્યું. અહીં મહત્વની વાત એ કે, તેમની ઈચ્છા, પ્રેરણા એટલા પ્રબળ હતા કે પરિવારે તેમના નિર્ણયનો જરા પણ વિરોધ ન કર્યો. બાકી, બ્રિટિશ રાજના અનેક ઉચ્ચ અધિકારીઓ, અફસરો તેમના પિતાના સંપર્કમાં હતા. તેઓ ધારત તો બ્રિટિશ હકૂમતના કટ્ટર વિરોધીને સહકાર આપવા બદલ તેમને રોકી શકત.